En Facebook-debat blev startskuddet, fordi selv et tilbud om konfliktløsning blev en konflikt derinde, afslører kvinden bag.

Det kræver sit forarbejde at lave årets største seer-sensation. Balladen om kolonihaven, der foregår i en forening i det østlige Aalborg, bader i ros, men det har krævet ekstraordinært arbejde at komme helt tæt på originalerne i serien. Det skriver Journalisten.dk , der har talt med Gitte Sønderby, tilrettelægger og idekvinde på programmet. Faktisk valgte Gitte Sønderby, der arbejder for selskabet Kompagniet, at gøre noget ganske utraditionelt for at komme tæt nok på Fjolde-Keld, Susanne og resten. - Jeg har da også siddet og røget cigaretter og drukket en dåseøl klokken 10 om morgenen, fordi det nu lige var det, man gjorde der, siger hun til journalisten.dk, og forklarer at de fravalgte et klassisk greb i dokumentarer: Kontrakter med de medvirkende. I stedet har de lavet aftalerne mundtligt undervejs, så de ældre ikke ville føle det hele blev for formelt. Hun understreger også, at hun er begejstret over, det lykkedes at henlægge dokumentaren til provinsen, og ikke "Vestegnen," for at få "den ufiltrerede ægthed." Sidste afsnit fik på noget så gammeldags som flow-TV næsten en million seere tirsdag aften .